**Informatīvais ziņojums**

**2013. gada 17. decembra Ministru kabineta sēdes darba kārtības punktā**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Melnkalni 5. sadaļā Valsts iepirkums, 6. sadaļā Uzņēmējdarbības likumdošana, 23. sadaļā Tiesu vara un pamattiesības un 24. sadaļā Tieslietas, brīvība un drošība”**

Lai novērtētu Eiropas Savienības (ES) kandidātvalstu gatavību sākt sarunas konkrētās jomās, Eiropas Komisija (EK) veic kandidātvalstu nacionālās likumdošanas atbilstības ES prasībām izvērtēšanu. Melnkalnes likumdošanas atbilstības ES prasībām izvērtēšana tika sākta 2012. gada jūnijā. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Melnkalnes ES pievienošanās sarunās ir 35 sadaļas. Līdz 2013. gada 13. decembrim sarunās ar Melnkalni ir atvērtas un provizoriski slēgtas divas sarunu sadaļas (25. sadaļa Zinātne un pētniecība un 26. sadaļa Izglītība un kultūra).

5. sadaļa Valsts iepirkums

EK uzskata, ka Melnkalni var uzskatīt par pietiekami sagatavotu, lai uzsāktu sarunas 5. sadaļā Valsts iepirkums.

Melnkalnes publiskā iepirkuma sistēma lielā mērā atbilst *acquis* publiskā iepirkuma jomā, vienlaikus jāturpina pilnīga likumdošanas piemērošana un harmonizācija, jo īpaši koncesijas un aizsardzības jomās. EK norāda, ka galvenais Melnkalnes izaicinājums būs nostiprināt īstenošanas un izpildes kapacitāti visos līmeņos.

Ņemot vērā šobrīd sasniegto līmeni ES integrācijas procesā publiskā iepirkuma jomā, EK rekomendē uzsākt sarunas par 5. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti 3 slēgšanas nosacījumi (likumdošanas ietvara saskaņošana ar *acquis*, administratīvās un institucionālās kapacitātes stiprināšana visos līmeņos, godīga un atklāta publiskā iepirkuma sistēmas īstenošana).

6. sadaļa Uzņēmējdarbības likumdošana

EK uzskata, ka Melnkalni var uzskatīt par pietiekami sagatavotu, lai uzsāktu sarunas 6. sadaļā Uzņēmējdarbības likumdošana.

EK norāda, ka Melnkalnes likumdošana uzņēmējdarbības jomā lielā mērā atbilst *acquis*, tomēr nepieciešams turpināt pilnīgu likumdošanas piemērošanu un harmonizāciju. Tāpat Melnkalnei arī turpmāk jāvelta liela uzmanība likumdošanas grāmatvedības un audita jomā saskaņošanai ar *acquis*, kā arī attiecīgo tiesību aktu ieviešanai praksē.

Ņemot vērā šobrīd sasniegto līmeni ES integrācijas procesā uzņēmējdarbības likumdošanas jomā, EK rekomendē uzsākt sarunas par 6. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti 4 slēgšanas nosacījumi (Kapitāla tirgus līguma apstiprināšana, Uzņēmējdarbības organizācijas likuma apstiprināšana, direktīvas par pārņemšanas piedāvājumiem ieviešana, *acquis* ieviešana grāmatvedības un audita jomā.

23. sadaļa Tiesu vara un pamattiesības un 24. sadaļa Tieslietas, brīvība un drošība

Uzsākot ES pievienošanās sarunas ar Melnkalni, tika aizsākta jauna prakse, kas paredz problemātiskākās sarunu sadaļas (23. sadaļa Tiesu vara un pamattiesības un 24. sadaļa Tieslietas, brīvība un drošība) atvērt jau sarunu sākumposmā. Jaunā pieeja paredz minētajām sadaļām veltīt īpašu uzmanību visu pievienošanās sarunu vešanas laiku, veicot nepārtrauktu un skrupulozu uzraudzību (t.sk. novērtēšanas misijas) ar mērķi izvērtēt progresu *acquis* ieviešanā un rīcības plāna savlaicīgā un korektā īstenošanā.

2013. g. 2. augustā EK nāca klajā ar izvērtējuma ziņojumu, konstatējot, ka Melnkalnes sagatavotie rīcības plāni 23. un 24. sadaļas jautājumos atbilst noteiktajām prasībām. Attiecīgi EK uzskata, ka Melnkalne ir izpildījusi sadaļas atvēršanas nosacījumus un rekomendē uzsākt ES pievienošanās sarunas par 23. un 24. sadaļas jautājumiem.

Vienlaikus Melnkalnei turpmākajā sarunu procesā 23. un 24. sadaļu aptvertajās jomās jāspēj pārliecinoši un konsekventi demonstrēt konkrētus sasniegumus. 23. sadaļā vislielākās pūles jāvelta jautājumiem, kas saistīti ar tiesu varas neatkarību, atskaitīšanās sistēmu un efektivitāti, kā arī koruptīvā riska mazināšanai un korupcijas apkarošanai. Savukārt 24. sadaļā lielākā uzmanība jāvelta spējai efektīvi apkarot organizēto noziedzību un izskaust tās infiltrāciju tiesu sistēmā, attīstīt spēcīgu un integrētu robežu aizsardzības sistēmu, kā arī kontrolēt patvēruma un migrācijas plūsmu saskaņā ar starptautiskajiem standartiem un ES *acquis*. Attiecīgi EK ierosina Melnkalnei noteikt 45 starpposma nosacījumus 23. sadaļas jautājumos un 38 starpposma nosacījumus 24. sadaļas jautājumos.

Par ES kopējo nostāju projektiem pievienošanās sarunu ar Melnkalni 5. sadaļā Valsts iepirkums, 6. sadaļā Uzņēmējdarbības likumdošana, 23. sadaļā Tiesu vara un pamattiesības un 24. sadaļā Tieslietas, brīvība un drošība ir sagatavotas Latvijas nacionālās pozīcijas. Par ES pievienošanās sarunu ar Melnkalni atvēršanu 5., 6., 23. un 24. sadaļā lems Starpvaldību konference (plānota 2013. gada 18. decembrī Briselē).

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 5. sadaļā Valsts iepirkums.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 6. sadaļā Uzņēmējdarbības likumdošana.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 23. sadaļā Tiesu vara un pamattiesības.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 24. sadaļā Tieslietas, brīvība un drošība.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A. Pildegovičs

12.12.2013. 10.23

783

Kristīne Rigerte, 67015274

kristine.rigerte@mfa.gov.lv